Ego Robertus de Curtiniaco, miles, et Mathildis, uxor mea, notum facimus universis quod nos, pro remedio animarum nostrarum et antecessorum nostrorum, presbytero novæ parochiæ, quam venerandus pater Petrus, Dei gratia Senonensis archiepiscopus, ad instantiam precum nostrarum et concessum domini Constantii, tunc temporis presbyteri de Campignoliis, in villa nostra nova juxta Campignolium fundavit in piam et perpetuam eleemosynam, damus et concedimus domum dictæ ecclesiæ contiguam cum suo virgulto, et circumferentiis ipsi domui pertinentibus, cum rei integro dominio, et libertate pacifica, in manu mortua perpetuo possidendam; nihil nobis in eadem juris seu jurisdictionis, servitutis aut cujuslibet consuetudinis retinentes. Item damus et concedimus dicto presbytero omnes decimas novalium ultra campum qui dicitur Coivre, in territorio de Campignoliis, jam cultarum et de cætero colendarum. Præterea, volumus et concedimus ut presbyter dictæ parochiæ usuagium habeat in nemoribus ubi et sicut homines nostri de Campignoliis usagium habere consueverunt. Nos, vero, et hæredes nostri præmissa omnia dictæ ecclesiæ erga omnes in perpetuum garantire promittimus, et tenemur. In cujus rei testimonium præsentem paginam sigilli nostri munimine fecimus roborari. Actum, anno ab incarnatione Domini Mº CCº octavo-decimo, mense januario.